Типикон/Глава 55-57
Глава 55. Отпустительнии тропари, кондаки, и светильны Господа дневнии, и на литургиах, прокимени, апостоли, аллилуиаре, евангелиа, и причастны всея седмицы.

В неделю вечера тропарь безплотных, глас 4: небесных воинств архистратизи, молим вас присно мы недостойнии, да вашими молитвами оградите нас кровом крилу невещественныя вашея славы, сохраняюще нас припадающих прилежно, и вопиющих: от бед избавите нас, яко чиноначальницы вышних сил.

богородичен, глас тойже: Воспитавшейся во храме во святая святых, одеянней верою и премудростию, и безмерным девством, архистратиг гавриил принесе с небесе целование, и еже радуйся, радуйся благословенная, радуйся препрославленная, Господь с тобою.

Тойже и в понедельник на Бог господь.

Кондак, глас 2: Архистратизи божии, служителие божественныя славы, ангелов начальницы, и человеком наставницы, полезное нам просите, и велию милость, яко безплотных архистратизи.

Светилен: небо звездами украсивый яко бог, и твоими ангелы всю землю просветивый, содетелю всех, поющия тя спасай.

богородичен: Сладосте ангелов, скорбящих радосте, христиан предстательнице Дево мати господня, заступи нас, и избави вечных мук.

На Литургии, прокимен, глас 4: Творяй ангелы своя духи, и слуги своя пламень огненный. Стих: благослови душе моя Господа, Господи Боже мой возвеличился еси зело. Апостол к евреем, зачало 305: Аще глаголанное ангелы: Аллилуиа, глас 5: Хвалите Господа вси ангели его, хвалите его вся силы его. Стих: яко той рече, и быша: той повеле, и создашася. евангелие матфеа, зачало 52: уподобися царствие небесное человеку, сеявшу доброе семя на селе своем: Причастен: Творяй ангелы своя духи: В понедельник вечера тропарь предтечи, глас 2: Память праведнаго с похвалами, тебе же довлеет свидетельство господне предтече, показал бо ся еси воистинну и пророков честнейший, яко и в струях крестити сподобился еси проповеданнаго: темже за истину пострадав радуяся, благовестил еси и сущим во аде бога явльшагося плотию, вземлющаго грех мира, и подающаго нам велию милость.

богородичен, глас тойже: божественнаго быхом общницы естества тобою Богородице присноДево: бога бо нам воплотившагося родила еси. темже по долгу тя вси благочестно величаем.

Кондак, глас 2. Подобен: Вышних ищя: пророче Божий, и предтече благодати, главу твою яко шипок священнейший от земли обретше, исцеления всегда приемлем: ибо паки якоже прежде в мире проповедуеши покаяние.

Светилен: предтечу Иоанна, и крестителя спасова, во пророцех пророка, и пустыни воспитание, елисаветино рождение восхвалим вси.

богородичен: Сладосте ангелов: ищи В понедельник. На Литургии прокимен, глас 6: Возвеселится праведник о господе, и уповает на него. Стих: услыши Боже глас мой, внегда молити ми ся к тебе. Апостол деяний, зачало 33: якоже скончаваше иоанн течение: Аллилуиа, глас 4: праведник яко финикс процветет, яко кедр, иже в ливане, умножится. Стих: Насаждени в дому господни, во дворех бога нашего процветут. евангелие Иоанна, зачало 3: Виде иоанн Иисуса грядуща к себе: Причастен: В память вечную будет праведник: Во вторник вечера, тропарь креста, глас 1: спаси Господи люди твоя, и благослови достояние твое, победы благоверному императору нашему, имярек, на сопротивныя даруя, и твое сохраняя крестом твоим жительство.

крестобогородичен: Твое предстательство имуще пречистая, и твоими молитвами лютых избавляеми, крестом сына твоего везде соблюдаеми, по долгу тя вси благочестно величаем.

Кондак, глас 4: Вознесыйся на крест волею, тезоименитому твоему новому жительству, щедроты твоя даруй Христе Боже: возвесели силою твоею благовернаго императора нашего, имярек, победы дая ему на сопостаты, пособие имущу твое оружие мира, непобедимую победу.

Светилен: крест хранитель всея вселенныя, крест красота церкве, крест царей держава, крест верных утверждение, крест ангелов слава, и демонов язва.

крестобогородичен: у креста предстоящи тя безсеменно рождшая, и рыдающи вопияше: увы сладчайшее чадо, како зашел еси от очию моею? како в мертвых вменился еси?

На Литургии прокимен, глас 3: Песнь Богородицы: Величит душа душа моя Господа, и возрадовася дух мой о бозе спасе моем. Стих: яко призре на смирение рабы своея, се бо от ныне ублажат мя вси роди. Апостол к филипписием, зачало 140: Сие да мудрствуется в вас: Аллилуиа, глас 8: Слыши дщи и виждь, и приклони ухо твое. Стих: Лицу твоему помолятся богатии людстии. евангелие луки, зачало 54: Вниде Иисус в весь некую: Причастен: Чашу спасения прииму, и имя господне призову.

В среду вечера, тропарь апостолов, глас 3: Апостоли святии, молите милостиваго Бога, да прегрешений оставление подаст душам нашим.

Иный святаго николаа, глас 4: Правило веры, и образ кротости, воздержания учителя, яви тя стаду твоему, яже вещей истина: сего ради стяжал еси смирением высокая, нищетою богатая. Отче священноначальниче николае, моли Христа Бога, спастися душам нашим.

богородичен: Слово отчее, Христа бога нашего, от тебе воплотившагося познахом Богородице Дево, едина чистая, едина благословенная: тем непрестанно тя воспевающе величаем.

Кондак апостолов, глас 2: Твердыя и боговещанныя проповедатели, верх ученик твоих Господи, приял еси в наслаждение благих твоих и покой: болезни бо онех, и смерть приял еси паче всякаго всеплодия, едине сведый сердечная.

Иный святаго николаа, глас 3. Подобен: дева днесь: В мирех святе, священнодействитель показался еси, христово бо преподобне евангелие исполнив, положил еси душу твою о людех твоих, и спасл еси неповинныя от смерти. сего ради освятился еси, яко великий таинник божия благодати.

Светилен апостолов. Подобен: Жены услышите: Во всю подсолнечную текше, проповедасте христово от девы святое воплощение воистинну, от прелести обращающе языки, и просвещающе, и вся научающе, троицу почитати святую, апостоли спасовы.

Подобен: Великаго началопастыря, и иерарха вси председателя мирликийскаго николаа хвалим: многи бо мужи спасе, неправедно умрети имущия, царю является со авлавием во сне, реша неправедно изречение.

богородичен: марие честнейшая, златая кадильнице, невместимаго божества приятелище бывшее, в немже отец благоволи, сын же вселися, и дух святый осенив тя отроковице, показа богородицу.

На Литургии прокимен, глас 8: Во всю землю изыде вещание их, и в концы вселенныя глаголы их. Стих: небеса поведают славу божию, творение же руку его возвещает твердь. Апостол к коринфяном, зачало 131: Бог ны посланники последния яви: Аллилуиа, глас 1: Исповедят небеса чудеса твоя Господи, ибо истину твою в церкви святых. Стих: Бог прославляемь в совете святых. евангелие матфеа, зачало 34, от полу: Призва Иисус обанадесять ученики своя: Причастен: Во всю землю изыде вещание их: В четверток вечера: тропарь, глас 1: спаси Господи люди твоя: крестобогородичен: Твое предстательство имуще пречистая: Кондак: Вознесыйся на крест волею: Светилен: крест хранитель всея вселенныя: крестобогородичен: у креста предстоящи: сия вся писашася в среду. На Литургии прокимен, глас 6: Возносите Господа бога нашего, и покланяйтеся подножию ногу его, яко свято есть. Стих: Господь воцарися, да гневаются людие. Апостол к коринфяном, зачало 125: Слово крестное: Аллилуиа, глас 1. Помяни сонм твой, егоже стяжал еси исперва. Стих: Бог же царь наш прежде века, содела спасение посреде земли. Причастен: спасение соделал еси посреде земли боже.

В пяток вечера тропарь, глас 2: Апостоли, мученцы и пророцы, святтелие, преподобнии и праведнии, добре подвиг совершившии, и веру соблюдшии, дерзновение имуще ко спасу, о нас того яко блага молите, спастися, молимся, душам нашим.

Другий за упокой: Помяни Господи, яко благ рабы твоя, и елика в житии согрешиша, прости: никтоже бо безгрешен, токмо ты могий и преставленным дати покой.

богородичен: мати святая неизреченнаго света, ангельскими тя песньми почитающе, благочестно величаем.

егда глаголем, Слава, кондак, глас 8: Со святыми упокой Христе души раб твоих, идеже несть болезнь, ни печаль, ни воздыхание, но жизнь безконечная.

И ныне, настоящий мученичен, глас тойже: яко начатки естества, насадителю твари, вселенная приносит ти Господи богоносныя мученки: тех молитвами в мире глубоце, церковь твою, жительство твое Богородицею соблюди, многомилостиве.

Светилен: Иже и мертвыми и живыми обладаяй яко бог, и святыми твоими всю землю просветивый, содетелю всех, поющия тя спасай.

богородичен: Мы о тебе хвалимся Богородице, и к Богу тя имамы предстательство, простри руку твою необоримую, и сокруши враги наша, твоим низпосли рабом помощь от святаго.

На Литургии прокимен, глас 8: Веселитеся о господе, и радуйтеся праведнии. Стих: блажени, ихже оставишася беззакония, и ихже прикрышася греси. И умерших, глас 6: Души их во благих водворятся. Апостол к солуняном, зачало 270: Не хощу вас не ведети о умерших: Аллилуиа, глас 4: Воззваша праведнии, и Господь услыша их, и от всех скорбей их избави их. Стих: Многи скорби праведным, и от всех их избавит я господь. Стих: блажени, яже избрал и приял еси Господи, и память их в род и род. евангелие Иоанна, зачало 17: Аминь аминь глаголю вам, яко слушаяй словесе моего: Причастен: Радуйтеся: Другий, блажени, яже:

Глава 56. Кондаки общия святым.

Кондак пророку, глас 4. Подобен: явился еси днесь: Просветившееся духом чистое твое сердце, пророчества бысть светлейшаго приятелище: зриши бо яко настоящая далече сущая. сего ради тя почитаем, пророче блаженне, имярек, славне.

Кондак апостолу, глас 4. Подобен: явился еси днесь: яко звезду пресветлую церковь всегда стяжа тя апостоле, имярек, чудес твоих многоподаванием просвещаема. темже зовем христу: спаси чтущих верою память твоего апостола, многомилостиве.

Кондак апостолом, глас 4: Лозие явистеся Христова винограда мудрии, гроздие приносяще в добродетелех, вино нам спасения источающе: егоже приемлем веселия исполняющеся, празднуем честную вашу память, в нюже молите дароватися нам велицей милости и отпущению грехов, господни апостоли.

Кондак святителю, глас 2. Подобен: Вышних ищя: божественный гром, труба духовная, веры насадителю, и отсекателю ересей. троицы угодниче великий святителю, имярек, со ангелы предстоя присно, моли непрестанно о всех нас.

Кондак святителем, глас 8. Подобен: яко начатки: яко добродетелей учителие, и иерархов украшение, церковь поющи вас славит: молитвами вашими подайте чтущим вас любовию, добродетелей исправление, и соблазнов избавление, яко непобедимии.

Кондак преподобному, глас 2. Подобен: Вышних ищя: Чистотою душевною божественно вооружився, и непрестанныя молитвы, яко копие вручив крепко, пробол еси бесовская ополчения, имярек, Отче наш, моли непрестанно о всех нас.

Кондак преподобным, глас 2. Подобен: Вышних ищя: Волнений множество невлажно проходяще, безплотныя враги струями слез ваших крепко погрузили есте Богомудрии и преподобнии: и чудес дар приимше, молите непрестанно о всех нас.

Кондак мученку, глас 2. Подобен: Вышних ищя: звезда светлая явился еси, непрелестная мирови, солнца Христа возвещающи, зарями твоими страстотерпче имярек, и прелесть погасил еси всю: нам же подаеши свет, моляся непрестанно о всех нас.

Кондак мученком, глас 2. Подобен: Вышних ищя: Светильницы светлии явльшеся, божественнии мученцы, тварь всю светлостию чудес озаряете, недуги разрешающе, и глубокую тьму всегда отгоняюще, христу Богу молящеся непрестанно о всех нас.

Кондак священномученку, глас 4. Подобен: Вознесыйся на крест: Во святителех благочестно пожив, и мучения путь прошед, идольския угасил еси жертвы, и поборник быв твоему стаду Богомудре. темже тя почитающе тайно вопием ти: от бед избави ны присно твоими мольбами Отче наш, имярек.

Кондак священномученком, глас 3. Подобен: дева днесь: яко светильники незаходимыя разумнаго солнца, сошедшеся днесь восхвалим песньми: возсияли бо есте сущим во тьме неразумия, всех созывающе к высоте благочестия священномученцы. тем вопием вам: радуйтеся постников всех основание.

Кондак преподобномученку, глас 2. Подобен: Твердыя: яко постника благочестна и искусна, и страдальца произволением честна, и пустыни жителя сообразна, в песнех достойно восхвалим, имярек, приснохвальнаго: той бо змия попрал есть.

Кондак преподобномученком, глас 2. Подобен: Вышних ищя: Волнений множество невлажно проходяще, безплотныя враги струями слез ваших крепко погрузили есте Богомудрии, преподобнии мученцы, и чудес дар приемше, молите непрестанно о всех нас.

Кондак мученце, глас 2. Подобен: Вышних ищя: Храм твой всечестный, яко цельбу душевную обретше вси вернии, велегласно вопием ти Дево мученце, имярек, великоименитая: Христа бога моли непрестанно о всех нас.

Кондак мученцам, глас 8. Подобен: явился еси: страстотерпиц христовых память празднуим, и верою просяще помощи, избавитися всем от всякия скорби, зовуще: Бог наш с нами, иже сих прославивый, якоже изволи.

Кондак преподобней жене, глас 2. Подобен: благодать приемше: За любовь господню преподобная, покоя желание возненавидела еси, пощением дух твой просветивши, крепко бо звери победила еси: но молитвами твоими противных шатание разори.

Кондак преподобным женам, глас 2: Телеса своя постом изнуривше, и неусыпными молитвами моляще зиждителя о гресех своих, яко да приимете совершенное прощение: и приясте божественное оставление, и царствие небесное. молите Христа бога о всех нас.

Кондак преподобномученце, глас 4. Подобен: Скоро предвари: божественная память твоя, имярек, днесь возсиявши явися мирови яко солнце, сказующи житие твое: ты бо воздержанием плотская двизания разорши, и страдания кровию уневестилася еси христу. темже хвалящия тя избави от всяких зол, да зовем ти: радуйся мати преподобная.

Кондак исповеднику, глас 2: Насладився Богомудре воздержания, и желания плотская ты успил еси, явився верою возращаемь, и яко живота древо райское процвел еси, имярек, отче священный.

Кондак безмездником, глас 2: благодать приемше исцелений, простираете здравие сущим в нуждах, врачеве, чудотворцы преславнии: но вашим посещением ратников дерзости низложите, мир исцеляюще чудесы.

Кондак юродивым, глас 8: Вышния красоты желая, и нижния сласти телесныя тощно оставил еси. нестяжанием суетнаго мира, ангельское житие преходя. скончався, имярек, блаженне: с нимиже Христа бога моли непрестанно о всех нас.

Глава 56. богородичны и крестобогородичны отпустительнии.

На 8 гласов, поемии во все лето, в вечерни же, и на Бог Господь на Утрени, и в конец утрени.

В неделю вечера, и в понедельник на Бог господь, глас 1: Чудо чудес благодатная, в тебе зрящи тварь радуется: зачала бо еси безсеменно, и родила еси неизреченно: егоже чиноначалия ангелов видети не могут. того моли о душах наших.

В конец утрени: Пречистая Богородице, на небесех благословенная, и на земли славословимая: радуйся невесто неневестная.

В понедельник вечера, и во вторник на Бог господь: Заченшая неопально огнь божественный, и рождшая безсеменно источника жизни Господа, благодатная Богородице, спасай тя величающия.

В конец утрени: Безматерняго на небеси паче мысли и слуха, на земли без отца родила еси: того Богородице моли о душах наших.

Во вторник вечера, и в среду на Бог господь: Твое предстательство имуще пречистая, и твоими молитвами лютых избавляеми, крестом сына твоего везде соблюдаеми, по долгу тя вси благочестно величаем.

В конец утрени: Пречистая Богородице:

В среду вечера, и в четверток на Бог господь: Заченшая неопально огнь божественный: В конец утрени: Безматерняго на небеси: В четверток вечера, и в пяток на Бог господь: Твое предстательство имуще: В конец утрени: Пречистая Богородице: В пяток вечера, и в субботу на Бог господь: Гавриилу вещавшу тебе Дево:

В конец утрени: Безматерняго на небеси:

В неделю вечера, и в понедельник на Бог господь, глас 2: благоутробия сущи источник, милости сподоби нас Богородице, призри на люди согрешившия, яви яко присно силу твою: на тя бо уповающе, радуйся, вопием ти, якоже иногда гавриил, безплотных архистратиг.

В конец утрени: мати святая неизреченнаго света:

В понедельник вечера, и во вторник на Бог господь: божественнаго быхом общницы естества.

В конец утрени: Тя величаем Богородице, вопиюще: радуйся незаходимаго света облаче, того носивши в недрех славы Господа.

Во вторник вечера, и в среду на Бог господь: Препрославлена еси Богородице Дево, поем тя: крестом во сына твоего низложися ад, и смерть умертвися, умерщвленнии востахом, и живота сподобихомся, рай восприяхом древнее наслаждение. тем благодаряще славословим, яко державнаго Христа бога нашего, и единаго многомилостиваго.

В конец утрени: Тя величаем Богородице вопиюще: радуйся жезле, от негоже безсеменно Бог прозябый, погуби на древе смерть.

В среду вечера, и в четверток на Бог господь: божественнаго быхом общницы.

В конец утрени: Тя величаем Богородице вопиюще: радуйся незаходимаго: В четверток вечера, и в пяток на Бог господь: Препрославлена еси Богородице Дево: В конец утрени: Тя величаем Богородице вопиюще: радуйся жезле: В пяток вечера, и в субботу на Бог господь: Вся паче смысла, вся преславная твоя Богородице таинства.

В конец утрени: мати святая неизреченнаго света:

В неделю вечера, и в понедельник на Бог господь, глас 3: Красоте девства твоего, и пресветлой чистоте твоей гавриил удивився, вопияше ти Богородице: кую ти похвалу принесу достойную? что же возыменую тя? недоумеваю и ужасаюся. темже яко повелен бых, вопию ти: радуйся благодатная.

В конец утрени: Кийждо идеже спасается, тамо праведно и притекает: и кое иное таковое прибежище, яко ты Богородице, покрывающее души наша?

В понедельник вечера, и во вторник на Бог господь: Прибежище и сила наша Богородице, державная помощь мира, молитвами твоими покрый рабы твоя, от всякия нужды, едина благословенная.

В конец утрени: Кийждо идеже спасается: Во вторник вечера, и в среду на Бог Господа: Жезл силы стяжавшии крест сына твоего Богородице: тем низлагаем врагов шатания, любовию тя непрестанно величающе.

В конец утрени: Прибежище и сила наша Богородице: В среду вечера, и в четверток на Бог господь: пророцы проповедаша, апостоли научиша, мученцы исповедаша: и мы веровахом богородицу тя воистинну сущую. тем и величаем рождество твое неизреченное.

В конец утрени: Кийждо идеже спасается: В четверток вечера, и в пяток на Бог господь: Жезл силы стяжавшии: В конец утрени: Прибежище и сила наша Богородице: В пяток вечера, и в субботу на Бог господь: Тя ходатайствовавшую спасение рода нашего.

В конец утрени: пророцы проповедаша:

В неделю вечера, и в понедельник на Бог господь, глас 4: Воспитавшейся во храме.

В конец утрени: яко всех еси творений вышшая, воспевати тя достойно недоумевающе Богородице, туне молим тя, помилуй нас.

В понедельник вечера, и во вторник на Бог господь: К Богородице прилежно ныне притецем грешнии, и смиреннии, и припадем, в покаянии зовуще из глубины души: владычице, помози на ны милосердовавши, потщися, погибаем от множества прегрешений, не отврати твоя рабы тщи: тя бо и едину надежду имамы.

В конец утрени: Тя величаем Богородице, вопиюще: ты еси купина, в нейже неопально моисей виде яко пламень огнь божества.

Во вторник вечера, и в среду на Бог господь: Дево пренепорочная мати Христа Бога, оружие пройде твою пресвятую душу, егда распинаема видела еси волею сына и бога твоего: егоже благословенная молящи не престай, прощение прегрешений нам даровати.

В конец утрени: Тя величаем Богородице, вопиюще: ты еси гора, от неяже неизглаголанно отсечеся камень, и врата адова сокруши.

В среду вечера, и в четверток на Бог господь: Слово отчее, Христа бога нашего.

В конец утрени: яко всех еси творений: В четверток вечера, и в пяток на Бог господь: Дево пренепорочная мати: В конец утрени: Тя величаем Богородице, вопиюще: ты еси гора: В пяток вечера, и в субботу на Бог господь: еже от века утаеное.

В конец утрени: Тя величаем Богородице, вопиюще: ты еси купина:

В неделю вечера, и в понедельник на Бог господь, глас 5: Со ангелы небесная, с человеки земная, гласом радования Богородицы вопием ти: радуйся врата небес ширшая, радуйся едина земнородных спасение, радуйся чистая благодатная, рождшая бога воплотившагося.

В конец утрени: от девы возсиявый миру Христе Боже, сыны света тою показавый, помилуй нас.

В понедельник вечера, и во вторник на Бог господь: Скорый твой покров, и помощь, и милость, покажи на рабы твоя, и волны чистая укроти суетных помыслов, и падшую мою душу возстави Богородице: вем бо, вем Дево, яко можеши, елика и хощеши.

В конец утрени: мати божия пресвятая, стено христиан, избави люди твоя обычно, зовущия ти прилежно: сопротивися срамным и гордым помыслом, да вопием ти: радуйся присноДево.

Во вторник вечера, и в среду на Бог господь: крестом сына твоего богоблагодатная, идольская прелесть вся упразднися, и демонская крепость попрася: сего ради вернии по долгу тя присно поем и благословим, и богородицу воистинну исповедающе тя величаем.

В конец утрени: от девы возсиявый миру Христе Боже: В среду вечера, и в четверток на Бог господь:

Странное девы таинство миру показася спасительное: от нея бо родился еси без семене, и плотию показался еси без истления, всех радосте, Господи слава тебе.

В конец утрени: мати божия пресвятая:

В четверток вечера, и в пяток на Бог господь: крестом сына твоего: В конец утрени: от девы возсиявый миру: В пяток вечера, и в субботу на Бог господь: Радуйся двере господня непроходимая?

В конец утрени: от девы возсиявый миру Христе Боже:

В неделю вечера, и в понедельник на Бог господь, глас 6: Начало спасения, гавриилово провещание к деве бысть: слыша бо, еже радуйся, и не убеже целования. не усумнеся яко сарра в сени, но сице глаголаше: се раба господня, буди мне по глаголу твоему.

В конец утрени: Архангельское слово прияла еси, и херувимский престол показалася еси, и на объятиих твоих носила еси Богородице, надежду душ наших.

В понедельник вечера, и во вторник на Бог господь: упование мира благая Богородице Дево, твое и едино державное предстательство просим, умилосердися на безпредстательственныя люди, моли милостиваго Бога, избавитися душам нашим от всякаго прещения, едина благословенная.

В конец утрени: Никтоже притекаяй к тебе, посрамлен от тебе исходит, пречистая Богородице Дево, но просит благодати, и приемлет дарование к полезному прошению.

Во вторник вечера, и в среду на Бог господь: Богородице Дево, моли сына твоего, волею пригвоздившагося на кресте, и мир от прелести свобождшаго, Христа бога нашего, помиловати души наша.

В конец. утрени: Прежде век от отца без матере рожденна сына, и слова божия, в последняя лета родила еси, воплотившагося от чистых кровей твоих богородительнице без мужа: егоже моли дароватися нам грехов оставлению прежде конца.

В среду вечера, и в четверток на Бог господь: святая владычице, чистая бога нашего мати, всех творца неизреченно рождшая, моли со апостолы священными всегда благость его, страстей нас избавити, и оставление нам дати грехов.

В конец утрени: Великих дарований, чистая Дево Богомати, ты сподобилася еси: яко родила еси плотию единаго от троицы Христа жизнодавца, во спасение душ наших.

В четверток вечера, и в пяток на Бог господь: Богородице Дево, моли сына твоего: В конец утрени: Прежде век от отца без матере: В пяток вечера, и в субботу на Бог господь: Предповествует гедеон зачатие, и сказует давид рождество твое Богородице: сниде бо яко дождь на руно, слово во чрево твое, и прозябла еси без семене земле святая, мира спасение, Христа бога нашего, благодатная.

В конец утрени: Прежде век от отца без матере:

В неделю вечера, и в понедельник на Бог господь, глас 6: Богородице Дево нескверная, сына твоего моли с горними силами, прощению прегрешений нам прежде конца дароватися, верно тя славящим.

В конец утрени: Превозшла еси силы небесныя, зане храм показалася еси божественный, благословенная Богородице, яко рождшая Христа, спаса душ наших.

В понедельник вечера, и во вторник на Бог господь: Радуйся, тебе приводим Богородице, ангелов бо вышшая показалася еси, бога рождшая.

В конец утрени: умири молитвами Богородицы жизнь нашу, вопиющих ти, милостиве: Господи слава тебе.

Во вторник вечера, и в среду на Бог господь: Распеншагося за ны Христа Бога, и разрушившаго смерти державу, непрестанно моли Богородице Дево: да спасет души наша.

В конец утрени: Избави Богородице от содержащих нас грехов, яко иного упования вернии не имамы, разве тебе, и от тебе рождшагося Бога.

В среду вечера, и в четверток на Бог господь: Плод чрева твоего пречистая, пророков есть и закона исполнение. тем тя богородицу в ведении славяще, благочестно величаем.

В конец утрени: Плод чрева твоего богоневесто, человеком показася спасения ходатайственный, тем тя богородицу, разумом и языком славяще вернии величаем.

В четверток вечера, и в пяток на Бог господь: Распеншагося за ны Христа бога: В конец утрени: Избави Богородице: В пяток вечера, и в субботу на Бог господь: яко нашего воскресния сокровище.

В конец утрени: Радуйся, невместимаго в небесех, вместившая во утробе, твоей. радуйся Дево, пророков проповедание, еюже возсия еммануил. радуйся мати Христа Бога.

В неделю вечера, и в понедельник на Бог господь, глас 8: Радуйся, ангелом радость мира приемшая: радуйся, рождшая творца твоего и Господа: радуйся, сподобльшаяся быти мати божия.

В конец утрени: Радуйся, врата царя славы, яже вышний един пройде, и едину запечатленну сохрани, во спасение душ наших.

В понедельник вечера, и во вторник на Бог господь: Недвижимое утверждение веры, и честный дар душ наших богородицу песньми величаем вернии: радуйся, камень жизни во чреве твоем вместившая. радуйся, концей надеждо, скорбящих заступление. радуйся невесто неневестная.

В конец утрени: Дево пречистая, спаси ны молитвами твоими, движущи утробу матернюю сыну твоему и Богу нашему.

Во вторник вечера, и в среду на Бог господь: Агнца, и пастыря, и спаса мира, на кресте зрящи рождшая [тя], глаголаше слезящи: мир убо радуется, приемля избавление: утроба же моя горит, зрящи твое распятие, еже за всех терпиши сыне и Боже мой.

В конец утрени: Плод чрева твоего пречистая.

В среду вечера, и в четверток на Бог господь: Мысленная врата жизни пречистая Богородице, притекающия тебе верно избави от бед: да славим пресвятое рождество твое во спасение душ наших.

В конец утрени: Дево пречистая, спаси ны: В четверток вечера, и в пяток на Бог господь: Агнца и пастыря: В конец утрени: Плод чрева твоего пречистая: В пяток вечера, и в субботу на Бог господь: Иже нас ради рождейся от девы.

В конец утрени: Дево пречистая, спаси ны молитвами твоими: Конец богородичных.

Типикон